“Muloqot” manzilidagi diydorlashuvdan reportaj

Poytaxtimizning qoq markazida joylashgan, san’atkorlar bilan muxlislarning quvnoq uchrashuvi manzili “Muloqot” kafesi yana bir shunday diydorlashuvga mezbonlik qildi. Kuni kecha bu yerda o‘zbek estradasida o‘z uslubiga ega Sarvar va Komil dueti (“Benom” guruhi) ijodiga befarq bo‘lmagan yigit-qizlar to‘plandi.  

Men ham “bir o‘q bilan ikki quyonni urgan”dek, ham fanklubga a’zo bo‘ldim, ham uchrashuv haqida qisqa reportaj tayyorladim. Fanklub a’zolari sevimli guruh vakillarini uzoq kutmadi, belgilangan vaqtda eshikdan kirib kelgan Komil muxlislari bilan iliq salomlashdi-da, darrov hamrohi Sarvarning kela olmagani uchun uzr so‘radi. Uning aytishicha, ular shu kuni Farg‘ona safaridan qaytgan ekan. (P.S. Komilning ko‘zlaridan charchoq alomatlarini sezish qiyin emas edi.)

  Komilni ko‘p bezovta qilmadim va ushbu uchrashuv tashkilotchisi, fanklub administratori Aziza Mirzaxanovani suhbatga tortdim:

Bugun yig‘ilishimizdan maqsad yangi a’zolarni chaqirib, ro‘yxatga olish, safimizga qo‘shishdan iborat. Hamda guruh vakillari bilan hamkorlikda ishlaydigan boshqa ijodkorlarni ham taklif etganmiz. Ular orasida yosh xonanda Sardor Isroilov hamda guruhning kliplarida suratga tushgan aktyorlar bor. Fanklub tuzilganiga endi bir yil bo‘lgani bois, hozirda yangi a’zolarni jalb etish bilan mashg‘ulmiz. Shu vaqt davomida bir necha marta uchrashuvlar o‘tkazdik. Butun respublikamiz bo‘ylab 2 mingdan ortiq a’zolarimiz bor.
Birin-ketin suratga tushishdan bo‘shamayotgan muxlislardan ham so‘z olishga urindim.

Sayyora, fanklub a’zosi:
Bu guruh ijodini anchadan buyon kuzatib kelaman va Fanklub tashkil topgandan so‘ng, birinchilar qatorida a’zo bo‘ldim. “Benom” guruhi vakillarini o‘z o‘rnida iqtidorli ijodkorlar deb bilaman. Bugungi uchrashuvda avvalo kelajakdagi ijodiy rejalari haqida hamda ismim Sayyora bo‘lgani uchun, qachon Sayyora ismiga qo‘shiq aytishi haqida so‘ramoqchiman.

Ziyoda, fanklub a’zosi:
Fanklubga 1 oy avval a’zo bo‘ldim. Guruh qo‘shiqlarini sevib tinglayman. Shaxsan o‘zim Sarvar va Komil duetiga taklif bilan murojaat qilmoqchiman. San’atga va sportga qiziqaman. Ularga sportchi qizlarni aks ettiruvchi klip ishlash haqida taklifim bor. Unda o‘zim ishtirok etish niyatim ham yo‘q emas.

Xullas, qisqa reportajni ko‘pga cho‘zilmagan uchrashuv singari yakunlayman. Uchrashuv davomida savol-javoblar, ijodiy yangiliklar, kelgusidagi rejalar – hammasi tilga olindi. Asosiysi, fanklub a’zolari qayd etganidek, diydorlashish, esdalikka suratga tushish, yangiliklardan boxabar bo‘lish edi.